khistorydata/jeongjo-sjw-relations huggingface dataset:
정조 7년 · 목
備邊司啓言。持平李秀夏上疏。有草記稟處之命矣。見其疏本。則以爲。挾册之禁。寔出於端士趨選淹博之盛意。而近年以來。間有犯禁之徒。反貽士林之羞。而下隸輩。搜挾太過。至於脫衣解櫗之境。繼又着枷。終日拘繫。挾册之類。固不足惜。惟彼無犯者。亦未免搜身之困。此豈朝家待士之本意哉。申飭有司之臣。勿行太甚之政。臨門搜挾。入場隔坐。猶屬末務。今若究源而救弊。則無出於復行講規。小科之小學講。大科之一經講。依舊例更令從今條擧爲請矣。近來科場不嚴。隨從輩挾册冒入之弊。間多有之。脫衣着枷云者。卽指此輩見捉而言也。若其儒士之眞箇無犯者。豈至於無端受困。此則搜挾官。自當區別而處。此後則搜挾官另加擇差。使挾册之禁。無少解弛。無犯之人。不被橫罹事嚴飭。至於大小科復講之請。儘有意見。而行未久而復見罷。則反不如仍舊之爲愈。請置之。允之。
정조 7년 · 강
命二品以上罷削人竝敍用。政官牌招開政。
정조 7년 · 목
敎曰。卿宰及武臣二品以上。罷削人員竝敍用。政官牌招開政。吏判來住城外云。一體牌招。違牌勿爲呼望。又敎曰。坐直承旨先爲詣閤。吏判牌去來催促。臨軒以待。使之斯速出肅。仍爲入侍。吏判入來開政然後。當酬應政望。參判參議。待判書去就出牌事。政院知悉。吏判所執。如有可以一分體諒之端。豈可如是督迫乎。竝以此意知悉。又敎曰。長銓旣已承牌。亞三鍂一體牌招。同參政事。
정조 7년 · 강
召見吏曹判書金鍾秀于誠正閣。
정조 7년 · 목
予曰。不見卿久矣。向來 陵幸時。卿祗迎路次。而專然不知。未果入侍。今番除職。非不體諒。而環顧朝著。實無可堪之人。且卿所居之地。無異城外。則有時赴衙。亦不大妨也。今則旣入闕中。仍赴政席爲可矣。鍾秀曰。臣之不可供職之勢。已悉於前後章疏。俄違召命。非敢逋慢。以其政牌之故。不得已懸牌。而罪犯違越。萬萬惶悚矣。予曰。卿之所執如此。則雖不强迫。而親臨開政。亦有已例。且異他政。此亦難行之事乎。鍾秀曰。聖敎至此。雖有大於此者。臣敢爲辭。而第臣情地。於供奉職責。便同鐵限矣。予曰。今日相見。亦爲不易得之事矣。鍾秀曰。値會明日。實吾東方莫大之慶。故致身城外。以遂微忱。而屢違召牌。極用悚仄矣。予曰。近日亦有所事者乎。鍾秀曰。癃痼之疾。添之以大馬之齒。至於丈字從事。專然廢抛矣。予曰。向來卿所進册子。果已持去乎。鍾秀曰。尙在內閣矣。予曰。有何昌言乎。鍾秀曰。臣病鄕廬。無所料量。而夫人之有技藝者。必思所以施措之方。近日抱技懷術者。旣無區處現能之路。故怪鬼之徒。誕妄之擧。未必不由於此。蓋以仁邦京來等獄事觀之。亦不無推反之道。今若別般商量。使各該道帥臣。綱羅有才之徒。以爲晉拔之階。則亦足爲龍蛇盡化之術矣。予曰。卿言有合予意。昨年使訓將行會八路。抄進勇力之士。亦果此意。而竟歸無效。因遂停止矣。予曰。時政君德。予所樂聞。而喑啞成習。闕失莫聞。卿須盡言無諱也。鍾秀曰。聖德邵高。治化所雍。有非賤陋所可窺測矣。予曰。連歲荐歉。各道同然。言念民情。錦玉靡安。接濟濟之策。奠安之謨。思之未得。度之未料。此果何以爲好耶。鍾秀曰。以臣所居近地言之。酷被災害者有之。稍可成熟者有之。此則自可分別於面里分等之後。而以此推之。則可知諸道之同然矣。予曰。以今民情與國事言之。民情之遑急如此。國事之凜綴如此。譬如將傾之室。難以復支。將覆之水。難以復收。言念及此。實爲悶迫矣。鍾秀曰。適値明日。實是 宗社無疆之慶。而輔養官尙不差出。是甚抑鬱矣。予曰。大臣亦以此事。屢次陳情。而旣非時急之事。且難其人。故姑此遲緩耳。予曰。向日科擧草記批答。以抄撰人才。有所縷縷。卿當聞知。而果有行高德邵。可合掄撰之才乎。鍾秀曰。未有聞知者矣。予曰。昨今以來。民憂叢身。思慮多端。殆欲明廢。有何好道乎。鍾秀曰。民情亦甚可悶。而因是而致勤聖慮。尤爲切迫矣。予曰。安得無思慮乎。四百年付畀之托。恐或於吾身僨誤。故憧憧一念。自不能無憂矣。鍾秀曰。近聞熊患。亦不細慮矣。予曰。昨以捕熊事。有所傳敎。而今年災異。以旱以雨。以風以雹。而又有此患。誠爲可怪矣。予曰。晚熱如此。於農功亦不爲害乎。鍾秀曰。晚熱則爲好矣。
정조 7년 · 목
以柳匡國爲掌令。孟至大爲持平。沈基泰爲校理。鄭尙淳爲內醫提調。
정조 7년 · 강
命熙川郡守李聖濂。拿處分揀。
정조 7년 · 목
敎曰。熙川郡守李聖濂拿處。○因拿處傳旨。敎以。分揀。
정조 7년 · 강
命金德行等放。趙亨逵等保放。許無金下送本道決處。
정조 7년 · 목
因義禁府囚徒。敎曰。金德行李弘遂放。趙亨逵還囚捧供次保放。李亮載査啓來到間保放。又因刑曹囚徒。敎曰。金大成定日保放。許無金下送本道決處。朴春興池一鑑金得良竝放。
정조 7년 · 강
召見承旨徐鼎修朴祐源及時原任大臣閣臣以下于誠正閣。奉朝賀金致仁。領府事金尙喆。領議政鄭存謙。判府事徐命善鄭弘淳李徽之洪樂性。領敦寧金熤。原任提學徐命膺黃景源。提學金鍾秀兪彥鎬。原任直提學鄭民始。直提學鄭志儉徐有防。原任直閣金憙金宇鎭鄭東浚金載瓚徐龍輔。前內醫提調金華鎭。副提調嚴璹。訓鍊大將具善復。禁衛大將李敬懋。戶曹判書徐有隣。右承旨李在學。右副承旨洪秉纉。同副承旨趙興鎭。御營大將李柱國。校理沈基泰。副修撰李鼎運。
정조 7년 · 목
予曰。奉朝賀亦與諸大臣留待乎。知入。予曰。大臣閣臣前任藥院提調之重臣將臣。皆令來待於閤外。予曰。留待大臣閣臣將臣及昨年再昨年曾經藥院提調副提調宰臣。竝令入侍。予命諸臣。仰瞻元子。致仁等曰。邦休滋至。元子宮生辰載屆。不但聖心之嘉悅。卽 宗社無疆之慶。不勝蹈抃之忱矣。予曰然矣。予心嘉喜之外。所以慰悅於 慈殿 慈宮者。莫大於此矣。致仁等曰。臣等仰瞻儀容。實岐實嶷。眞乃天日之表也。慶忭曷喩。且伏覩所服之衣。皆是木綿苧布之類而已。可見聖上崇儉養正之盛意。臣等尤不勝欽仰之至。旣過今日。亟擧應行之禮。一以慰臣民之望。一以爲薰陶之方。予曰。雖以 肅廟朝故事言之。册封之禮。始於七歲後行之。予亦於八歲受封。故姑此遲待矣。俄者薄饌。聊表予意。卿等果見之否。致仁等曰。伏受珍羞之賜。各自醉飽矣。予謂柱國曰。俄者卿不得入侍。故又此召見矣。又命曰。入直軍卒。俄者賜饌。卿親爲指揮。使之均一頒賜。
정조 7년 · 강
下綸音于畿甸三南東北諸道。
정조 7년 · 목
敎曰。是日卽予元子初度良辰也。維天維 祖宗。默佑而陰隲。乃見元子。衣彩弄璋。以供我 慈殿慈宮之歡。此豈獨予一人之慶。卽環東土億萬生靈所共祈祝而欣忭者也。弧矢之設從古有之。所以示男子有志四方之意。而予之期望於元子者。不但在於志四方而已。則是日也。垂十行敷心之綸。施六道恤隱之政。爰自厥初生。示以保民濟民之方。於萬斯年。率是道以往。比之來蓬二物。不其多乎。況彼蠢蠢者氓。亦具秉彝。莫不延頸而望。屈指而計曰。是日吾君樂矣。予於此。又可無答其意乎。噫九月卽田家築場之時也。滿野黃雲。錢鎛四出。農謳社酒。樂莫斯樂。而粵若畿甸三南關東關北等諸道。被災之民。或以旱或以蟲。或以風或以雹。或以水。半失者有之。全失者有之。昨年則賴田穀之稔。今年則與畓竝歉。昨年則有漕輸之役。今年則無粟可移。昨年則開三道之賑。今年則式荐其饑矣。唉我窮民。將何聊生。不于溝壑。將至顚連。食不下咽。猶屬歇後。今以百畝僅收之穀。通計一年應納之數。新還決難辦充。況舊還之無處指徵者乎。凡係代穀之令。每在開倉之後。甁罌便致傾空。措備多失其時。此亦不可不預加軫念。今年六道舊還。無論稍實與否。一倂停退。尤甚之次邑及稍實邑之尤甚面里還餉。以各樣穀物。隨力拮據。從便代納之意。前期知委。至於嶺南被災。不無淺深。舊還停退。新還代捧。只尤甚邑擧行。噫某邑之爲慘歉。某邑之爲稍勝。前後農形啓本。亦幾領略。而如欲得其詳。莫如道臣分等狀。待分等狀聞。尤甚諸處。自當另行蠲免。別議賑貸。而今予曉告之先於分等者。槪出遇是日志喜共樂之意。而廣慶施惠。此其權輿。非欲以上方兩件事。聊塞今年衆民之望也。嗟哉六道被災民人。惟予在。須各恃而無恐。倂以此一體布諭。俾得安諸。遠而窮髮之外。亦吾民也。近而要甸之內。亦吾民也。今予一念。憧憧忡忡。不在遠則在近。古人十指之諺。可謂能近取譬。若使匹夫匹婦。失所阻飢。於予心安乎否乎。噫六道民生。方在漏船。而梢工之責。在於方岳守令。撫摩之奠接之。一或失宜。則他日還朝。將何顏面見予乎。方岳守令。於此亦可以知所自勵矣。更何多誥。又若他道稅穀。今已了畢。捧糴前。姑無目下催科之困。而畿甸春大同停退條。聞方督捧於今年秋大同之前云。見今秋事尙遲登場。雖在樂歲。猶云艱之。況今年乎。道臣細加詳察。其中尤甚邑及之次稍實邑之尤甚面里。則姑勿發令。以待分等。量宜區處之意。星火分付。無使一民愁苦之聲。作於擧國同慶之日。仍敎曰。此綸音。令廟堂謄出諸本。星火下送各該道。仍以別關嚴飭道伯處。曉告坊曲。俾一夫一婦。知朝家逢是日與民同慶之意也。又敎曰。是日頒是令。出於與民同樂之苦心血誠也。萬有一守宰。看作循常。不卽詳細布告。是豈朝家勤諭之本意也。卽令廟堂。更爲三懸鈴。嚴飭諸道方伯。方伯親執較準謄書諸本。仍令守宰。更謄眞諺各本。坊坊曲曲。無一夫一婦之不知不聞之歎。至如三南東北諸道。劃卽印頒。從後當探察廣布與否。以此意一體嚴飭諸道。擧行形止。使之狀聞。
정조 7년 · 강
遞弘文提學洪樂命。以徐有隣代之。
정조 7년 · 목
敎曰。在外弘文提學許遞。前望單子入之。又敎曰。新除授弘文提學牌招。
정조 7년 · 강
命九日製。明日春塘臺爲之。
정조 7년 · 목
敎曰。適値慶科。多士咸聚。九日製明日當設行。通方外事分付。又敎曰。聞東堂初試出榜。在旬後云。而明倫堂狹窄。勢難容接。明日九日製處所。以春塘臺爲之。依昨年例。自弘化通化宣仁門。待天明徐徐許入。各門分定禁亂官入門官。亂雜之弊。各別禁斷。
정조 7년 · 강
遞同成均鄭志儉。
정조 7년 · 목
敎曰。政官牌招開政。又敎曰。同成均鄭志儉許遞。其代今日政差出。
정조 7년 · 강
命抄啓文臣親試。明日爲之。楬敎也。
정조 7년 · 강
命明日展拜 景慕宮。
정조 7년 · 목
敎曰。明日由月覲門。展拜 景慕宮。該房知悉。又敎曰。月覲門設布帳置之。訓將率集春營廣智營軍排立事分付。中軍以下將官置之。
정조 7년 · 강
命差備各處及闕內各司。竝書啓。
정조 7년 · 목
敎曰。差備各處及闕內各司賞格。當依例爲之。竝爲書啓。
정조 7년 · 강
命承旨李憲默。催促上來。
정조 7년 · 목
政院啓言。明日動駕時。承旨不可不備。而都承旨李憲默下諭後。姑未上來。合有變通之道。何以爲之。敎以。雖無都承旨。別無苟艱之事。勿爲變通。使之催促上來。
정조 7년 · 목
以李泰永爲修撰。鄭一祥爲同成均。○敎曰。新除授同成均。先擧行後謝恩。
정조 7년 · 강
詣 景慕宮。行展拜。
정조 7년 · 목
具翼善冠袞龍袍。乘輿出宣政門。由建陽門出仁政門駐輿。○敎曰。九日製儒生入門時。使之濟濟趨入。毋至襍沓。隨從書册。雖或有濫入之事。自外出送。切勿犯科之意。左副承旨與大司成。詳細曉諭於諸生。諸生等皆令留待於靑陽門外。姑勿入場。又敎曰。予以待多士之意。搜不及身。只令自外出置書册。蓋欲使諸生不至犯科。諸生必當體予待多士之意。毋至有浚悔事。使政院吏。遍諭於諸生處。○由靑陽門出月覲門。入逌覲門。至齋室後門。降輿入齋室。○敎曰。諸臣勿爲問安。來待前門。○少頃。就版位行再拜禮。入 宮內奉審訖。還入齋室。○予曰。藥房都提調提調。使之入侍。予曰。 本官都提調提調入侍。予曰。昨者綸音。嶺南亦入其中。而更思之。嶺南被災。比之五道。猶有淺深之別。不可一例爲之。原傳敎中。前期知委下至於嶺南被災。不無淺深。舊還停退。新還代捧。只尤甚邑擧行二十四字添書。聞畿甸春大同之聞字抹去。卽爲行會於本道可也。雖或有銷刻之嫌。被災旣有淺深之別。則似無斑駁之歎矣。 本宮都提調鄭存謙曰。同慶之恩。旣甚曠絶。隨其年事。亦豈無區別之道乎。予曰。戶判先爲出去。卽爲頒布。予曰。文郞廳如欲差出。誰爲可合耶。存謙曰。趙弘鎭申耆。可合此任矣。予曰。玉堂中誰可差出卽。存謙曰。沈基泰可合矣。予曰。俱好矣。○出齋室後門。乘輿出逌覲門。入月覲門。至靑陽門駐輿。○予曰。儒生皆令入場。見今大比在前。鄕外儒生。必多入赴者。日氣亦極淸和。當出好題。盡才善作事。遍諭於儒生等處。予曰。承旨及大提學。先捧十軸後。先爲詣閤。同成均則留在試所。收券以來。而未時前則切勿捧券。試所呼呈前。如有呈券之人。還爲出給。承旨李在學曰。月覲門外軍兵。當爲解嚴。而月覲門先已下錀。不得出去云矣。予曰。大駕未及還宮之前。豈可下鑰。當該司鑰守門將一窠。加設差下。使之守直月覲門。○出靑陽門。由建陽門入宣政門還內。
정조 7년 · 강
命北道交濟倉。文郞廳下送摘奸。
정조 7년 · 목
領議政鄭存謙啓言。北道交濟倉設置。法意有在。前以諸道還穀分留狀來後。抽栍摘奸之意。出擧條分付矣。交濟倉卽南北關備荒之資。所關尤重。爲先文郞廳差下。請不多日下送摘奸。從之。
정조 7년 · 강
改差坡州牧使許冥。金浦郡守鄭東閔。罷黜陽智縣監徐有悌。
정조 7년 · 목
領議政鄭存謙啓言。畿甸民事。誠爲可悶。坡州牧使許冥。金浦郡守鄭東閔。病難察任云。卽令改差。陽智縣監徐有悌。飭敎之下。不卽還官。下去之後。滯務如前云。未知實病之果如何。而此時災邑。不可一任其癏曠。請罷黜。從之。
정조 7년 · 강
設九日製于春塘臺。
정조 7년 · 목
敎曰。近來士習不古。以是試院之操切士子。殆無餘地。豈非多士自反處乎。雖非親臨殿庭試取。事體不輕而重。萬一書册挾入。隨從攔入。有現發之擧。殊非先期飭諭之本意。令大司成。以此意曉諭諸生。諸生皆學孔子者也。聞此慰藉之敎。寧不知感。搜挾則不必及身。入場之後。如有現發。自有當施之罰。以此先爲知悉。又敎曰。禮房承旨持此御題。與大提學進詣春塘臺。試取以來。○以重陽爲二十韻排律題。
정조 7년 · 목
敎曰。政官牌招開政。此時畿邑守令。不可暫刻曠官。執災檢田。亦多未了。坡州牧使金浦郡守陽智縣監未差之代。各別擇差。待下批當日下送。又敎曰。旣有擇差之命。則以已經中下及曾以不法守令。肆然擬入。當初擇擬之命。果安在哉。當該銓官越俸三等。更爲擬入。○以李潤彬爲坡州牧使。任希雨爲金浦郡守。徐直修爲陽智縣監。
정조 7년 · 강
召見下直守令于誠正閣。仍行九日製科次。
정조 7년 · 목
予謂坡州牧使李潤彬等曰。今年畿邑之歉荒。無異昨年云。爾等下去。須竭心救濟可也。仍命諸試官。分考試券。予曰。今番科作。俱極精妙。而其中律詩壯元科作尤好。眞不易得之文也。○敎曰。九日製三上一。生員林淳浩。三上進士沈鍒洪義浩竝直赴會試。三中生員洪樂敏給二分。三下進士李觀海李載源。幼學李漢德閔晧鄭濉。各給一分。草三下幼學金啓河李希延。各紙四卷筆四枝墨四笏賜給。次上進士姜儐朴道永。幼學趙相賢徐宏修洪益友申頤朝。進士黃勉喆。生員姜在寅。各紙三卷筆三枝墨三笏賜給。又敎曰。入格儒生明日待令。
정조 7년 · 강
命科場攔入。試券竊拾委折。爲先推問。
정조 7년 · 목
成均館啓言。今此場中。幼學洪胤祚朴省身。良人朴師晢。潛取他儒製呈之誠紙。而出去之際。見捉於禁亂所。事極駭然。竝令攸司。請從重科治。允之。敎以。朝以待士之意。入門之前。使之曉諭。入門之後。住輿申諭。在諸生之心。庶幾一分知感而矯非。今番場中。淆雜尤甚。隨從書册之攔入。姑勿論。他人試券。有此竊拾持去之擧。事之駭然。莫此爲甚。科場自有科場之律。依草記施行。其中良人稱名者。尤極無狀。攔入及竊拾委折。爲先別樣推問。
정조 7년 · 강
命進御加味白朮散。自今日一貼式煎入。楬敎也。
정조 7년 · 강
召見入格儒生于誠正閣。
정조 7년 · 강
飭科場書册隨從之弊。
정조 7년 · 목
敎曰。昨以待士之意。入門前。使之書揭傳敎於闕外。預各聞知。入門後。亦令申諭。此蓋期於無犯。而聞試所言。書册隨從之被執於禁亂所者。其數夥然云云。不念諄複之敎。又復恣意冒禁。士習之淆漓。至於此甚。所宜一一如律科罪。而士習之不能丕變。直由於未盡導率而然。見今大比期日在卽。姑且勿問。更觀前頭。不害爲申令之道。惟玆之敎。非忽於嚴科場。朝家之意。猶欲不失其待士之意。然又更犯。決無顧藉之理。以此意令成均館。曉諭諸生。此後場中書册隨從等雜亂之弊。更加各別申飭。
정조 7년 · 강
遞承旨朴祐源李在學徐鼎修洪秉纉。以柳義養李得濟李亨元鄭景淳代之。
정조 7년 · 목
敎曰。左承旨右承旨許遞。前望單子入之。待下批牌招察任。又敎曰。不爲仕進承旨許遞。前望單子入之。待下批牌招察任。
정조 7년 · 강
召見承旨鄭景淳柳義養李得濟于誠正閣。
정조 7년 · 목
予命景淳曰。爾累除此任。一不承命。今見爾面。衰也甚矣。年紀幾何。景淳曰。臣年爲六十三歲。而病勢已痼。前後恩命。一未承膺。若有可强之勢。豈敢如是逋慢乎。予曰。爾病果難於夙夜之任矣。得濟進伏。予曰。卿其竭心奉公。以繼先將臣之志。義養進前。予曰。尙瑞直長李萬運。今方入直乎。義養曰。見今入直云矣。予曰。卿近日姑勿辭遞。與萬運從容入侍。
정조 7년 · 강
以洪秉殷爲林川郡守。朴師沃爲西原縣監。
정조 7년 · 목
敎曰。林川郡守西原縣監代。口傳各別擇差。
정조 7년 · 강
戶曹參判柳義養陳疏請往省先壟。賜批許之。
정조 7년 · 강
行召對于誠正閣。承旨李亨元。閣臣金憙。玉堂沈基泰。假注書朴能源。史官李崑秀尹行任。
정조 7년 · 목
講國朝寶鑑。○敎曰。左承旨柳義養。與尙瑞直長李萬運入侍。予問萬運曰。爾之入番爲幾日乎。萬運曰。五十餘日矣。予曰。爾與承旨。已爲和會云。當初所嫌。不甚大段矣。萬運曰。臣奉聖敎。累次參尋來往矣。義養曰。臣與萬運。今則爛漫相親。無常往來矣。予曰。文獻備考。何時當畢乎。義養曰。近日連爲往見。則無暫時休歇。所看諸書抄集者。亦以拙筆。細細寫之。以見印備考樣論之。當爲三四十卷矣。臣之所工册子。亦與萬運之册子。相議參考。姑待其册之畢後。繼進伏計矣。予曰。三四十卷。壯哉壯哉。未知所已見者幾何。而所欲見者何書耶。義養曰。數千卷云矣。萬運曰。臣之所已見者。爲一千一百餘卷。而欲見者。文集三四百卷及各司謄錄數百卷矣。予曰。爾之所欲見者。果何書耶。萬運曰。三國史高麗史。欲常常披閱而不得。至於三國遺事。願見而亦未果。文集則故相南九萬。故判書趙復陽朴長遠等著述。俱未得見矣。予曰。此等册子。似皆在於玉堂矣。萬運曰。玉堂册子。不得出闕外。故曾未得見矣。予曰。文獻備考中象緯考。則文先道所受學之儒生。似多參涉。其人極多才。如是說去。則諸臣似知其人矣。義養曰。聖敎所指。乃是罪死人。而其才誠過人矣。然其人在鄕。故無所參涉矣。予曰。文光道亦是自中不易得之才。尙瑞直長亦見之乎。萬運曰。臣只聞其名。而未見其人矣。予曰。備考中誤處果多乎。爾其歷言之。萬運曰。田賦考中。四道則皆錄儲置米。而全羅道則全然落漏。兵考中列錄四十驛。竝載屬驛居住。而平邱察訪則竝十一屬驛。而皆不載錄。刑考中 列朝受敎年條。誤錄處甚多。恐未安耳。予曰。刑考素稱最多誤處者。此黃榦之所編也。予曰。同副承旨亦落漏云耶。萬運曰。職官考承政院條則不爲落漏。而官品命數中。不但同副承旨而已。從二品中副賓客守禦使總戎使捕將。竝落漏耳。予曰。何考最優耶。萬運曰。禮考似最優耳。予曰。禮考誰所編耶。義養曰。吏判之所編也。予曰。田賦考所編人。今作古人矣。兵考則李得一編之。象緯考則徐浩修編之。趙㻐編何考也。義養曰。學校考耳。予曰。以尙瑞直長得參此席。誠蔭官之莫大榮光矣。義養曰。俄者召對講册中上疏。有養民等說。故玆仰陳矣。卽今生民疾苦。日甚一日。豈不悶哉。自古帝王。爲治必先保民。保民之道。莫先於裕其食。近來民食之艱。一年甚於一年。無食民無以生。無民國何以爲國乎。民之食。卽是穀也。而魚鹽亦與穀無異。富家之盤饌。一日之費。十倍於米價。或四五倍於米價。雖貧家盤饌之費。與米價相等。而所謂盤饌魚鹽是耳。近來魚鹽絕貴。人皆曰。均役廳創設以後。魚鹽漸漸極貴矣。加海稅而魚不出云者。果載於漢書。此是査茫難測之言也。均役廳始創以後。魚苗不出。年年轉甚。漁戶失利流散云。臣於此。始信漢史所謂加海稅魚不出之說矣。卽今弊端。海物極貴。故陸產之價。從以極高。至於蔬菜。又從而信篵。民生之所賴而食者。皆如此。民何以堪乎。臣以爲亟罷魚鹽之稅。則漢史所稱予民。魚乃出之效。可復見矣。魚鹽之稅。向日則爲十萬兩。昨年則僅爲六萬餘兩。以此六萬兩之難充其代。不念八路生靈之疾苦乎。予曰。六萬兩不甚大段。而終無善策之可以變通者。豈不悶乎。義養曰。國家財用。近甚苟艱。而其有關於八路生靈之大弊者。則周詳講究。亦豈無方便乎。予曰。凡做事必得其人然後可也。而人不易得奈何。義禁曰。天生一代人才。足了一代事。方今亦豈全無其人乎。且在上者斷意行之。則在下者亦必有承當之人矣。又奏曰。卽今魚鮮之價。比均役前。有增十倍者。有六七倍者。以十倍者論之。則昔之十年之饌。爲今一年之饌。以五六倍者論之。則昔之五六年之饌。爲今一年之饌。民間生理。豈不難乎。都下人民。今爲二十萬餘口。而日計二升。則一年當食百萬石米。而目今地部所管諸倉及他餘公家所出米穀。零零注合。終不滿二十萬石。私家穀物。則士大夫富少貧多。家家所謂秋收之輸入城中者。都不滿二十萬餘石米矣。米貴如此。盤饌之貴又如此。民何以支生乎。是以勿論城內城外。寒儒貧士之家。或有三四日不炊者。情境之愁慘。可勝言哉。朝廷宰執。亦必聞知。而臣恐其不如躬親經歷者之深知也。予曰。躬親經歷然後。可深知也。義養曰。殿下無微不燭。民間疾苦。旣已洞知。而臣亦恐細細慘怛之狀。猶有所未盡俯察也。予詢尙瑞直長。萬運曰。臣素篾知識。未嘗有經濟之術。不敢仰對矣。予曰。均役事。尙瑞直長可知之矣。萬運曰。伊時事。不但目擊。文書載在文獻備考。臣亦見之。而平日未之講矣。仍敎曰。日昨擧子之事聞之乎。義養曰。聞之矣。稱以士子。竊取他券。萬萬驚駭矣。近以科弊。屢勤飭敎。而科場澆雜。猶復如前。亦極可悶矣。不能自述者。書册有無。初不關心。故只恃接長。而空手以入。至於能自述者。必持入解題類聚之屬。故挾册者。猶勝於空入者也。然而旣有禁令。則亦何敢持入乎。予曰。挾册則雖不禁。亦何妨乎。義養曰。科場蹂躪。每年傷人之弊。今年嶺南之多人致傷。亦極驚心。此不但士習之不美。亦由科制之不得其要也。予曰。何以則好耶。義養曰。科場之許多弊端。如欲矯革。則豈無其道乎。予曰。薦法行之。則可革弊乎。義養曰。果好矣。京外行薦法。則能自述。方可赴試。而不文者。初不敢冒入。而科場諸弊。自可息矣。不然而每科申飭之上。又加申飭。惟彼試官與禁亂官。雖欲別般擧行。亦無可奈何矣。予詢尙瑞直長。萬運曰。臣是老學究。略知科弊。而至於鄕擧里選。則尤難責其十分無私。大抵正士習。爲第一要道。而此非一朝一夕之所可責效者也。義養曰。彼之所言。孝廉薦之說也。臣之所言。赴擧案之謂也。予曰。罷科擧則何如。義養曰。罷科目行選法。誠好矣。萬運曰。我東自麗朝光宗戊午。始以科目取人。高麗四百餘年。聖朝四百餘年。皆以此道用人。一朝革罷。而若有良法美制。可以代此者。則豈不美矣。然而鄕擧里選。不能至公行之。則鄕曲寒畯進身之路。恐反不如今日矣。予曰。眞時體宰相之論也。二人相論。其議如是不一奈何。豋極初。以科弊頒下綸音。其後屢次詢諮。終未聞歸一之論。可謂末如之何矣。仍敎曰。所托册子。何時可成耶。義養曰。臣近與萬運。相議往復。彼之禮考。臣多有收入者。臣之所錄。渠亦有編錄者。可謂互資矣。予曰。相議爲之誠好矣。仍敎曰。初欲穩接。時夜已深。更當召見。姑爲退去。萬運曰。臣四月輪對時。以別爲立目處。稟旨定奪後奉行之意。有所仰達矣。迄今未承指一下敎。當更待聖敎乎。予曰。書入可也。萬運曰。此非猝次可爲之事。昨年書送一通于閣臣處。而未經筵稟耳。予曰。給誰某乎。萬運曰。一本給鄭志儉。一本給沈念祖矣。予曰。更有他本否。入之可也。
정조 7년 · 강
行次對于誠正閣。召見使臣李福源。
정조 7년 · 목
領議政鄭存謙曰。伏見夜下綸音。殿下憂民聖意。藹然於十行之間。諸條蠲免。皆出於特恩。南俗雖頑。孰不感服乎。予曰。年事荐歉。民不聊生。而湖南尤是根本之地也。須有拔例擧。然後。庶可有一分息肩之道。故。不得不如是眷眷矣。予曰。綸音已爲謄送於完營乎。禮曹判書徐有隣等曰然矣。仍命吏曹參判趙時俊曰。印出件草本持入。存謙。臣於昨日嶺南分等之草記也。未及覺察。不爲區別。而只從道狀。矇然入啓。誠極惶悚矣。予曰。卿言過矣。嶺伯狀辭。不過謄報京畿綸音也。方面之任。何等體重。分等之啓。尤當審愼。則此道臣何乃若是疏忽之甚耶。大抵歉荒之歲。曰尤甚曰之次曰稍實。分以三等其邑。而三等之中。又不無淺深之別。非但一道爲然。以一國言之。南北有殊。東西不同。理之所然。夫安有通八路而無少差別乎。今年畿湖關北。雖爲失稔。而惟嶺南。旣是八路中稍實之道。則今此道臣之啓。至請尤甚邑三分一。與畿湖比而同之。甚非分憂之意。至於面里分等。則以稍實邑之尤甚面里。與共於尤甚邑之尤甚面里。元無區別之語。而混淪說去。無以適從。誠爲可駭矣。存謙曰。臣於待罪嶺南時。沿邊諸邑。至有設賑之擧。而新還則法意甚重。故不敢仰請停退矣。大抵新還停退之事。旣係特恩。則道臣之直請停退。誠爲遽然矣。然昨於草記批旨中。以益下事爲敎。臣與諸備堂相議。則雖不無甲乙之論。而道臣旣陳請矣。臣意則只就尤甚邑尤甚面里。分數停退好矣。予曰。曾經道伯人。參以聞見陳達可也。行司直李命植曰。今年嶺南農形。雖云稍勝。豈無若而邑被歉處。而旣非通一道大無。則新還之分數停退。已無前例。此不過民人輩。昨年再昨年之已事。視作應然。擧懷分外之望。且當秋成之初。民情例皆愁怯故道臣此請。似出於浮動之致。以聖上軫恤之念。雖有益下之敎。大臣亦不敢不爲仰體之道。而臣意則以爲。毋論分數之多寡。直爲勿施似宜。矣左參贊金華鎭曰。此雖格外之請。而道臣旣發其言。則自朝家有難一節防之。依昨年例。略略分俵似好矣。予曰。昨年再昨年。雖有已例。而尤甚邑。極不過四分一。則今此三分一之請。果何事耶。有隣曰。昨年雖有尤甚邑停退之命。而就其稍實邑。舊還中收捧其停退之數。故還穀則不爲減縮矣。予曰。嶺農比諸畿湖。雖曰稍有間焉。民之待哺一也。道臣不請則已。旣聞之後。今不可置之勿論。以缺其望。而自下直請。前所未有。此路一開。後弊不些。諸備之意以爲何如。然且尤甚云云。卽就本道中尤甚處而言。則與畿湖尤甚邑。不可同日而語。民情亦有緩急之殊。臨歲停捧。來爲不可。諸臣指一仰奏可也。知事具善復曰。歉歲捧還之法。例於歲末停捧。故守令之善捧糴者。每過於朝家之定數。其放甚多。新還停退之請。寔出於依近例之意。減數許施。以慰民情似好矣。右參贊鄭昌聖曰。新還旣係嗣歲種糧之需。恐不可許施。而他道旣行之例。不可於嶺南已之。至歲末停捧好矣。有隣曰。新還停退之請。雖有遽然之嫌。而自朝家防之。恐涉如何。及今分數停退。至於歲末。則更勿停捧似宜矣。工曹判書鄭民始曰。臣之所常憂悶者。新還停退。乃是格外恩典。自下不得直請之故。如辛壬之歉荒。不至如此。而近來視以常例。無難直請。穀簿有限。民慾難副。前頭實有恩渴之念。今雖分數停退。歲末必多觀望之弊矣。副司直鄭一祥曰。還上停捧。每患利歸於吏鄕。實難惠及於小民。而至於面里分等。不難區別。尤甚面猶有稍實之民。稍實之里。亦有尤甚之民。預爲停捧。未必爲均惠之政姑待歲末。徐議停捧。恐似得宜矣。刑曹判書嚴璹曰。糴法甚重。自下停退。不可直請之事。此旣格外之典。則豈以道伯之陳請爲拘耶。歲末停捧似宜矣。兵曹判書李★(土+甲)曰。還上法意嚴重。則爲道臣者。直請停退。實爲遽然。而旣已登聞之後。則嶺農雖優於畿湖。民情之顒望。亦已切矣。自朝家防塞。恐涉如何。比昨年分數。略爲停退似宜矣。判尹金履素曰。臨歲停捧。則利歸奸鄕。惠未下究。及今分數停退似好矣。副司直徐有大曰。嶺南農事。最優於他道。不可遽然停退矣。行左承旨朴祐源曰。還上停退甚重。自下直請。恐未安矣。行都承旨沈豊之曰。自下直請爲未安。而旣已陳聞之後。不可無闊狹之擧矣。予曰。今不可分數停退。至歲末停捧之說。此雖守經之論。然自下旣已陳請。則自上有難防塞。且領相以分數停退爲言。苟利於民。有何所惜。更陳之。予謂福源曰。彼中事情。雖未詳知。今番問安使。以聖節使兼付好矣。福源曰。然則咨文更當撰出矣。予曰。不必然矣。黑草査對。今日內爲之。
정조 7년 · 강
命嶺南還餉分數停退道臣勿罷。
정조 7년 · 목
領議政鄭存謙啓言。還餉法意嚴重。而當年所捧。尤是嗣歲之資。故從前之分數停退。出自特恩。而未嘗有自下煩請之事。而今此嶺伯分等狀啓。直請三分一停退。事未前有。大關後弊。嶺南年事。雖曰稍違於始料。豈可比同於畿湖。而畿湖之所不敢直請者。遽然直請。故臣於昨日草記防塞矣。有更思益下之命。臣不敢膠守初見。而大體糴法。則不可不嚴立。且雖以便民之政言之。不當捧之昨年停還。忽地提說。當捧之今年新還。容易請退。本末倒置。取捨乖當。至於三等邑名色。旣已區別。而面里則尤甚邑尤甚面里。比同於稍實邑尤甚面里者。尤爲矇然。非比尋常做錯。當該監司李秉模罷職。旣奉益下之批。宜有仰體之擧。嶺南尤甚面里五分一。尤甚邑之次面里。之次靈山等五邑。尤甚面里六分一。特爲停退事。請分付。從之。敎以。旣停之後。之次邑尤甚面里之不得均蒙。獨無向隅之歎乎。尤甚邑尤甚面里。之次邑中。靈山等五邑尤甚面里。依卿言以五分一停退。尤甚之次面里。靈山等邑外。之次邑尤甚面里六分一停退。災歲遞易。宜所當念。道臣勿罷。
정조 7년 · 강
命嶺南還餉昨年停退條。屬之舊還。依元分俵數。只捧二萬石。
정조 7년 · 목
領議政鄭存謙啓言。嶺南昨年還餉停退條。道臣狀辭。則視同於今年新還。而所請則新還舊還。兩不相當。雖欲稟處。可謂靡所適從。請勿施。敎以。去年新還之停退條。今年爲舊還。自是應行之制也。諸道已屬之舊還。本道混置於新還。至有分數停退之請。道伯事得非駭妄之甚乎。卽此一節。道臣之昏憒可知。嗟彼嶺民。屢經饑饉。又當歉荒。此時催科。雖於當年應捧條。誠有不忍。而忽以他道所無之近二萬包舊還。混置新還中。必欲準捧。抑何意義。論厥做錯。罷削猶輕。姑且分揀。亦出爲民之意。所謂昨年停退條。依他道例。屬之舊還。更勿以新還擧論事嚴飭。又啓言。昨年停退條。依他道例施行。雖出於軫念嶺民之德意。而道臣旣以收捧爲請。至於舊還。非但當初分排之斟量。況今新還。旣已分數停退。則舊還準捧然後。可不至於新舊之竝失。而且準捧舊還。充補新還減之數。旣有本道之昨年已例。分排舊還二萬石及昨年停退條一萬七千石。令道臣參量分排於當捧處。請以爲準捧充補。敎以。昨年停退條。俄令勿論於新還。則以嶺伯迷暗。必認以當捧之舊還。然則本道舊還。元分俵二萬之外。當添一萬七千之數。合以計之。殆近四萬。事之無謂。孰甚於是。以此意自本司詳細措辭。今日內行會道伯處。但依元分俵數。只捧二萬石。餘皆置之。
정조 7년 · 강
領議政鄭存謙。以湖南災實分等狀覆達。
정조 7년 · 목
存謙啓言。全羅監司趙時偉災實分等狀啓。全州等十五邑置之尤甚。綾州等二十八邑置之之次。潭陽等十邑置之稍實。仍又備陳農形被災之狀。講究來春設賑之策。目下懷保之方。一二蠲免之請。開錄于左。仰冀稟處爲辭矣。分等依狀請施行。所請九條。有關於紓民力者。皆蒙一一允許。而道臣之未及思不敢請者。亦無不曲察而先施之。今無容更事覆奏者。而推奴徵債。限明秋勿許聽理。尤甚之次邑。無論京外。勿定配所事。竝依狀請許施。來頭賙賑之策。留待道臣商確狀聞。請從後稟處。從之。
정조 7년 · 강
命嶺南分等擧條。論理行會。北道事目刊册。待分等狀到。有司堂上。持抄別單來待。
정조 7년 · 목
敎曰。嶺南分等事。擧條傳謄之際。已至夜深。今欲措辭行會。必致撤漏。有司堂上待撤漏。來會備局。參考狀啓措語及擧條批答。另加仔細論理行會。到付形止。隨卽狀聞之意。三懸鈴行會。今下北道事目刊册。明朝諸有司及惠堂。曾經北伯人。來會備局。凡係蠲恤之事。上自御供。下至營邑應稅。秩秩抄出一紙。待分等狀啓到院。有司堂上持所抄別單來待事分付。有司堂上來待時。大臣亦爲入侍之意。招致備郞分付。
정조 7년 · 강
命湖南綸音。竝安寶分頒。
정조 7년 · 목
敎曰。所下湖南綸音。監司粧䌙件一。不粧白綿紙件三。不粧白紙件三。兵使左右水使牧使四。各粧䌙件一。不粧白綿紙件三。不粧白紙件三。營將三。府使七。郡守十一。各粧䌙件一。不粧白綿紙件三。不粧白紙件二。判官二。縣令五。各粧䌙件一。不粧白綿紙件三。不粧白紙件一。縣監二十八。各粧䌙一。不粧白綿紙件二。不粧白紙件一。僉使察訪六。萬戶十五。監牧官四。別將六。各不粧白綿紙件二。不粧白件一。合粧䌙件六十四。不粧白綿紙件二百四十六。不粧白紙件一百四十二。竝安寶以頒。仍令道伯。待營摺畢印。送與下送件分頒。而營摺務從廣布。限一二千件印出事行會。雖一夫一婦。如有不知不聞之事。是豈朝家達宵辛勤之意。此意一體措辭嚴飭。祗受及擧行形止。先爲狀聞于摛文院。畢頒後。頒給數爻。秩秩區別。後錄馳啓事。一體分付。
정조 7년 · 강
命三南尤甚邑定配罪人。移配稍實邑。
정조 7년 · 목
因刑曹三南尤甚邑定配罪人別單。敎以。尤甚諸邑一邑疊配處。依判下。判堂親閱徒流案。酌量分排各道。以各草記爲之。以陸地尤甚邑。移配稍實邑之類。計其程途。附近處稍實邑中移送。俾無徒勞無益之弊。雖於稍實邑。除尤甚面里。定保授之意。一體分付。
정조 7년 · 강
照勘時囚韓商新等。
정조 7년 · 목
義禁府啓言。前典牲主簿韓商新。親臨省牲犧牲奉進之際。不能恪謹。極爲可駭。以此照律。杖八十收贖。奪告身三等。私罪施行。允之。敎以。功減一等。又啓言。封彌官長水察訪南公著。身爲封彌官。字標合驗之際。不能詳審。致有違錯。罪所難免。以此照律。杖一百收贖。告身盡行追奪。私罪施行。敎以。試場凡事。試官主之。封彌不察。亦是試官之罪。而六八之字劃相似。紛擾中互換勘合。不過是無情之事。況試官乍罷旋敍差備官耳。亦告身之盡行追奪。得無向隅之嘆乎。以此以彼。不可無參恕之道。本罪以公罪勘放。而功則分揀減一等。
정조 7년 · 강
命時囚崔雲羽發問取招。鄭麟煥供辭勿施。
정조 7년 · 목
義禁府啓言。肅川前府使崔雲羽原情。泛稱遲晩。當請刑。而曾經宣傳官。請除刑推議處。敎以幺麼武倅。嚴問之下。焉敢遊辭對供。替任三日。始乃就拿登程。所爲尤極放恣。原供辭勿施。待後坐起平良發問目取招。又啓言。前主簿鄭麟煥原情。泛稱遲晩。請刑推得情。敎以三次潛行。尙謂歸覲。第四次以後儀賓行止。豈容如是閃忽。我朝家法。本自至嚴。城外一舍地。無得擅行。而不有前後飭敎。一犯再犯。容易干科。至登於臺彈。則渠子之事。渠敢曰在家不知。且於更招之下。所供儱侗莫甚。無怪乎畏其子而袖手囚舌。甘犯欺慢之罪。從當更覈嚴處次。此供辭勿施。
정조 7년 · 강
御宣政殿。行專經文臣殿講。召見輪對官。考官。金熤鄭一祥閔鍾顯。參考官。趙鼎鎭申大升李東馨李獻慶。
정조 7년 · 목
具翼善冠袞龍袍陞座。試官講員行四拜訖。○敎曰。試官李命植代。鄭一祥爲之。予曰。注書李祖承許遞。代望斯速入之。仍命諸講員次次進講。禮曹正郞李敬裕等。以次進講訖。予謂領敦寧金熤曰。日昨湖南綸音見之乎。熤曰。臣亦見之。而湖南年事。若是歉荒。誠可悶。親製綸音。丁寧惻怛之意。藹然於辭表。遐氓聞此。孰無感激愛戴之誠也。予曰。嶺伯狀啓。誠不善爲之。卿意以爲如何。熤曰。身爲道伯。荒政分等。若是疏忽。此是不善點檢之致矣。
정조 7년 · 강
命明日方物看品處所。宣政殿爲之。
정조 7년 · 강
命校書館入直官拿處。唱準自本館科罪。
정조 7년 · 목
檢校直提學徐浩修啓言。綸音印役。昨已完訖。而二十件先爲進上後。唱準輩各自歸家。不卽分類以給。故以致粧䌙之遲滯。餘數五百八十件。則今朝始爲入來安寶工役未畢之前。唱準輩之任意歸家。萬萬痛駭。唱準雖如臣。入直官員之全不檢飭。尤爲驚怪。校書館昨日入直官員。令該府拿問處之。赴役唱準等。請竝移送該曹。從重科罪。以徵日後。從之。唱準則不必令攸司科治。自本館科罪。
정조 7년 · 강
推京畿監司沈㶊之。
정조 7년 · 목
敎曰。近因一二道抽栍摘奸聞之。去月二十二日蠲恤綸音。尙多不知之民人。亦有不頒之村里。是豈當初申飭之意。所蠲所恤者。不識爲何事。則吏何以不售奸。民何以蒙實惠。該邑守令。非不欲先施決杖。從後重勘。而災歲迎送。反爲民弊。勘罪姑且參酌。姓名亦不提敎。以此意更加星火嚴飭列邑。大抵道內之事。無大無小。方伯豈辭其責。業以事事責備之意。已有面飭。此等事擧行。如是慢忽。豈無警勵之方。卿則姑先推考。更責來效。益加惕念擧行事。下諭于京畿監司。
정조 7년 · 강
命李東稷等。各於本司入直。能誦後草記替直。
정조 7년 · 목
因兵曹正郞李東稷。佐郞權中憲。掌樂正李魯春。學正金潭。副正字金孝建等。文臣殿講居不。禁推傳旨。有是命。
정조 7년 · 강
命六道京畿綸音宙合樓外奎章閣五處史庫。提學金鍾秀等安寶以頒。
정조 7년 · 목
敎曰。所下六道綸音。宙合樓一件。外奎章閣一件。五處史庫各一件合七件。竝安寶以頒。又敎曰。所下京畿綸音。宙合樓一件。外奎章閣一件。五處史庫各一件。提學金鍾秀兪彥鎬。直提學鄭志儉徐有防。直閣鄭東俊[浚:I-PERSON]。待敎尹行任。原任提學李福源李徽之。原任直提學鄭民始。檢校直提學徐浩修。原任直閣金憙金載瓚徐龍輔。原任待敎李崑秀各一件。合二十一件竝安寶以頒。
정조 7년 · 목
因刑曹囚徒。敎以。安聖輔李啓夏趙明會。發配間保放。金忠國申光成放。
정조 7년 · 목
刑曹啓言。洪忠道尤甚邑定配罪人等。移配稍實邑事命下矣。安德興移配槐山郡。金興福移配永春縣。自本道。請押送各其配所。又啓言。慶尙道尤甚邑定配罪人。移配稍實邑事命下矣。曺允佑慶山縣。李廷新義城縣。朴相必軍威縣。李成栢丹城縣。黃一淸慈仁縣竝移配。梁季乭移配於兔山縣。朴重孫龍潭縣。姜義鎭淸風府。方右得新昌縣。而請竝令道臣。押送各其配所。竝允之。
정조 7년 · 강
命罪人崔道彬等。更定配所。
정조 7년 · 목
兵曹啓言。代射罪人崔道彬徐範修。邊遠充軍事允下矣。道彬洪原縣。範修端川府。竝充軍押送配所。敎以。他道稍實邑。更定配所。
정조 7년 · 강
命今日封裹。冬至書狀官兼察看品。
정조 7년 · 목
禮曹啓言。今日封裹。書狀官當看檢。而書狀官李魯春。以殿講居不。本司入直矣。暫令替直。請使之進參。敎以。抄啓減下未幾。便復抛置。莫重殿講。有此不通之擧。究厥所爲。萬萬駭然。姑不禁推。在渠寬典。封裹如無書狀。不得擧行。則不可無變通之道。封裹迫頭。姑令以冬至書狀官。兼察看品。
정조 7년 · 강
御宣政殿。行方物看品。
정조 7년 · 목
予曰。方物中紙品之不善者拔之。分俵出付可也。又下敎曰。戶郞所掌白綿紙。執頉許多。至於三百餘卷。以好品充代以入可也。韓大裕曰。臣等自本曹慮有縮紙。以三百五十卷。預爲儲置矣。予曰。補縮紙斯速入之。若預備者。無異於執頉紙。則此豈成說乎。予方抽栍看品。若有頉。則爾等難免重勘矣。予曰。藥房提調與戶曹參判入侍。鄭昌聖尹師國進伏。予曰。卿等細檢紙品後。出付都堂可也。予曰。松留以正二品中擬入。而六曹長官外。檢擬可也。予曰。新除授松留鄭昌聖。斯速肅謝。仍爲下直。予曰。今日下直後。卽爲發去交龜可也。今年卽災歲。荒政可悶。不可一日曠官。卿須速往欽哉。
정조 7년 · 강
遞承旨洪秉瓉[纘:I-PERSON]。以徐有防鄭象仁爲承旨。
정조 7년 · 목
都承旨沈豊之。以方物看品時。秉瓉[纘:I-PERSON]不爲仕進。合有變通啓稟。敎以。許遞。○敎曰。同副承旨許遞。前望單子入之。又敎曰。新除授牌招。
정조 7년 · 강
以鄭昌聖爲開城留守。備薦也。
정조 7년 · 목
敎曰。開城留守內遷之代。今日內議遷。待下批使之當日辭朝。
정조 7년 · 강
遞兵曹參議李致中。
정조 7년 · 목
敎曰。政官牌招開政。又敎曰。兵曹番次苟艱。試所進去參議許遞。今日以在京無故人擇擬。
정조 7년 · 강
召見大臣備局有司堂上前北伯于誠正閣。領議政鄭存謙。右議政李福源。司直李命植。左參贊金華鎭。禮曹判書徐有隣。司直徐浩修。吏曹參判趙時俊。
정조 7년 · 목
予曰。北關民事。誠爲可悶矣。存謙曰。觀北伯狀聞。北關之歉荒。無異於南關矣。予曰。聞前北兵使所奏。北關反不如南關云。昨年只以三道歉荒爲悶。今則六道皆然。將何以救活乎。以北之故。不能成眠。曉鍾之後。僅能就寢。卿等亦須出謀發慮。講究良策可也。存謙曰。臣等忝叨重任。徒貽丙枕之憂勤。臣等實無仰奏之辭矣。予曰。北伯事可悶矣。聞以病輟巡云。病若難强。則朝家當體念而姑先申飭可也。有隣曰。以年荒之故。不敢言病。姑未陳疏。而果有實病云矣。予曰。其代果難。大臣預須留念可也。予曰。松留果得人。而鄭一祥亦好矣。存謙曰。此人則臣何敢議薦乎。予曰遠嫌太過矣。以卿之故。終不得廟薦乎。予曰。松留首望。非不好也。而當此乏人之何可出外乎。予曰。戶曹便同無判堂。豈不可悶乎。予曰。諸道狀聞回啓可也。予曰。戶判何爲無端違牌乎。有實病乎。予曰。戶判望外任外。有幾人乎。亞銓奏之可也。時俊曰。李命植金華鎭鄭民始鄭好仁徐有隣也。予曰。鄭一祥事。卿之避嫌過矣。存謙曰。新資中李在簡好矣。福源曰。鄭一祥好矣。予曰。會講一二所上試官入侍。在簡好仁進前。予曰。今番則果無冤屈之人乎。在簡曰。以十四分比較。見漏者有之矣。予曰。嶺南人多爲之乎。在簡曰。一所三人矣。好仁曰。二所五人矣。予曰。同年進士及第者有之云乎。在簡曰。崔璧年纔二十三。新榜參進士。又爲及第。善於製述云矣。予曰。京居幾人乎。在簡曰。一所一人矣。好仁曰。二所二人矣。予曰。生畵何當爲之。而有幾窠乎。在簡曰。再明爲之。而只有一窠。當赴者二十餘人矣。予曰。渡海譯官使之入來。予命譯官朴道洵韓廷脩曰。何時入去乎。道洵曰。六月初六日發般。九月初十日還發矣。予曰。彼中事情。能知之乎。道洵曰。島中別無他事。但年事失稔。島人只以甘藷延命。而對馬一島。東西三百五十里。南北七十里。山勢矗立。無開野處。只有山田。耕食豆太。關白年近六十。始立儲嗣。而年甫十三。故待其十六歲。將欲休退云云。而比若濟州之民。不能詳知京中事者然。馬島之人。不能詳知江戶事情云矣。予曰。北道事。多有未了案。專恃卿等矣。卿等還家之後。各別留意講究。細細商量。條條陳列。與舊北伯互相往復。期於使予忘北顧之憂。北伯之病。詳問輕重。以爲早卽變通可也。
정조 7년 · 강
領議政鄭存謙。以關北分等及賑資穀劃給狀覆達。
정조 7년 · 목
存謙啓言。咸鏡監司徐有寧分等狀啓。安邊等十四邑置之尤甚。高原等七邑置之之次。會寧慶源兩邑置之稍實。仍又備陳民情遑汲之狀。來頭賙賑之方。參互已例。開錄于左。竝令廟堂稟旨矣。其一。新還餉尤甚邑三分二。之次邑折半。稍實邑三分一代捧。待明秋還作本色事也。分等依狀請施行。北關今年穡事。尤甚邑則殆無社里優劣之可分。尤甚邑三分一。之次邑之尤甚社里四分一。稍實邑之次社里六分一。許令代捧。請待明秋還作本色。予詢右相。右議政李福源曰。臣意則與領相所奏無異。而社里分等。已有虛實相矇之弊。里分等似尤難便矣。予詢舊北伯。司直李命植曰。今年捧糴。毋論某邑。若得充數則幸矣。代捧一節。有難防塞。而三分二則已例所無。大臣所請三分一四分一。許施似好矣。予詢有司堂上。左參贊金華鎭曰。新還之三分二代捧。不但無例。且過分數。酌量許施似好矣。禮曹判書徐有隣曰。三分二代捧。雖有湖西今年之例。而湖西則只是尤甚邑尤甚面里而已。北道則全一邑。衆寡懸殊。不可比同。以折半以下。次次分數許施。恐合事宜矣。司直徐浩修曰。大臣分數。以爲適中矣。吏曹參判趙時俊曰。大臣所奏。以爲得中矣。敎以。北關年事。最被極備之災。田畓各穀。俱未免消瀜。且其被災形止。與畿湖之穴農。不可比而同之。社里分等。虛實易混。依狀請。只以邑名分等。新還代捧。尤甚折半。之次邑三。請。以爲鱗次闊狹之道。恐合事宜。而但四萬石全是皮穀。則似有不足之慮矣。時俊曰。賙賑之法。不必全用米穀。他道所劃。則皮穀多而米穀少。今於北道。獨何可許以純米乎。先以皮穀。參錯區劃似宜矣。敎以。以今所許。較其所請。其數太不相當。而道伯更當參量民勢。必有從後加請之擧。姑依卿言。分付賑資之以皮穀全數劃給。事甚如何。雖不一遵折米之法。豈無闊狹之擧。所劃穀物。自本司就其穀簿。細加參量。正雜穀通同分數區劃。又啓言。其一。鏡城以北及三甲兩邑內寺奴貢米。限明秋退捧事也。自前設賑之歲。已多停退之例。今年奴貢米。限明秋請折半退捧。敎以。旣有丙申已例。何可分數。依狀請竝許停退。又啓言。其一。明春開賑之後。尤甚之次邑還上。萬無繼巡之望。各邑原軍餉稍裕處。毋論原還軍餉交濟等穀。參酌移劃。從便補給事也。依狀請許施。分留狀啓時。請以爲從實入錄。又啓言。其一。空名帖限一千張。特爲成送。以爲補賑事也。請依狀請許施。又啓言。其一。嶺南浦項倉穀。限三萬石區劃。以爲還民繼給事也。北道交濟倉設置。寔出於南北關交濟之意。還穀則二留一分。穀儲素稱充實。災歲賑還之資。若不能取辦於其中。此豈當初設倉之意哉。且嶺東九郡。已有浦項穀移送之擧。而嶺沿穡事。又多失稔。力屈勢分。難督其遠輸。此則請置之。予詢右相。福源曰。浦項穀元數不多。而前旣移劃嶺東。本道年事。又未免失稔。恐不爲盡數劃送於他道矣。予詢舊北伯。命植曰。在前北道無交濟倉之時。若値兇荒。辦穀無路。不得不移轉於嶺南。而今則交濟倉設置已久。穀物頗饒。以此取用。雖至傾庫。本倉未竭之前。不必更請於他道。越險遠來。臣意則勿爲許施似好矣。又啓言。其一。記付白木中。限一百同。特爲劃給。以爲趁今貿穀補賑事也。以今年綿農失稔之故。有記付木劃給之請。而北關木儲。本自不敷。且無前例。此則請置之。予詢舊北伯。命植曰。今年穡事。旣至大歉。則貿穀之路。似未容易。雖勿許。恐爲得宜矣。予詢有隣曰。戊子旣有關西木請得之例。故道臣所請。似出於此。而北關木儲。自來不敷。姑觀前頭更議則恐好矣。浩修曰。考之戊子前例。則有請得關西木一百同。以補賑資事。今玆道臣所請。似援此例。而但咸興。以大營府。本來留儲不敷。所謂封不動。錢未滿三萬兩。木未滿三百同。以此留儲。又爲除出百同木。則雄府財力之漸縮可悶。民情雖急。恐不可輕許矣。又啓言。其一。甲山三水茂山鍾城穩城慶源等六邑。以海路之遠。貿鹽最難。本營所在官船稅錢。限七百兩劃給。貿鹽分俵救活事也。請依狀請許施。又啓言。監兵營各邑月課米停減補賑事。備局句管奴貢米許給補賑事。每當災歲。輒皆許施。請竝依狀請施行。又啓言。明川以南。今年進俸吏停止事。道內尤甚之次設賑邑。限明秋勿定配所事。推奴徵債防禁事。請竝依狀請許施。竝從之。
정조 7년 · 강
差下北道監賑使李在學。
정조 7년 · 목
領議政鄭存謙啓言。北伯分等狀啓。今已來到。而賙救之政。不容少緩。行副司直李在學。北道監賑使差下。請使之趁念間辭朝。從之。
정조 7년 · 강
許施嶺南新還代捧及京畿災結加劃之請。
정조 7년 · 목
領議政鄭存謙啓言。嶺南尤甚邑新還代捧事及豆太失稔處。以租代捧事。前已行會。而嶺伯分等狀啓中以爲。本道尤甚邑之新還代捧。依綸音已爲知委。而之次稍實邑之分數代捧。亦有昨年已例。之次邑四分一。稍實邑五分一。準折代捧爲請矣。之次邑尤甚面里四分一。之次邑之次面里。稍實邑尤甚面里五分一。之次邑稍實面里稍實邑之次面里六分一代捧事。請分付。又啓言。京畿監司沈頥之狀啓。備陳道內災結不足之狀。仍以爲。地部元劃災五千七百結外。五千五百九十六結六十七負三束加劃事。請令廟堂稟旨矣。請依狀請許施。竝從之。
정조 7년 · 강
許施江界不足尾蔘體蔘代納及體蔘例貿價先下之請。
정조 7년 · 목
領議政鄭存謙啓言。平安監司李性源狀啓以爲。江界今年應納體蔘。已爲措備。而餘數爲三十斤零。尾蔘則例貿別貿。合爲四十斤。而未滿之數。爲十五斤之多。本府以尤甚邑。民情遑急。一切責納。實無準捧之望。依戶曹定式。尾蔘十五斤代。備納體蔘十斤二兩。而體蔘餘數二十斤。以明年例貿價。許令先下。預爲貿置。則以上兩條。實爲江民之大利。竝令廟堂稟旨矣。江界蔘政。關係交隣之需。近因蔘產漸縮。民戶流亡。轉成痼弊。莫可收拾。今年尾蔘不足之數。願將體蔘而代納者。其情窮亦慽矣。況本府以尤甚邑。民勢遑急。以本色一切責納。有非懷保之政。至於體蔘餘數二十斤零。以明年例貿價。許令先下。預爲貿置。亦可爲目下救荒之要。事甚便宜。請竝依狀請許施。從之。
정조 7년 · 강
差下備堂李在簡等。
정조 7년 · 목
領議政鄭存謙啓言右參贊李在簡。行左承旨徐有防。資望才諝。俱合參聞廟謨。備局堂上差下。請牌招察任。從之。
정조 7년 · 강
遞戶曹判書鄭尙淳。
정조 7년 · 목
領議政鄭存謙啓言。飭敎牌招之下。又爲違牌。一向引入。曠務可悶。戶曹判書鄭尙淳。請今姑許遞。從之。
정조 7년 · 강
給舒川等邑渰戶恤典。
정조 7년 · 목
洪忠監司金文淳。以舒川等邑人物渰死馳啓。敎以。舒川以災邑中尤甚處。目下民事。困於饑饉。救死不贍。而意外又有此八名人物渰死之擧。聞甚矜惻。恤典依例題給。當年身米布蕩減之意。廟堂卽爲行會。
정조 7년 · 강
命原春前監司蔡弘履。奪符宣傳官拿來都來。待復命拿處。
정조 7년 · 목
因奪符宣傳官及拿來都事狀啓。竝敎以。何不問其到任日字。相機進去。致有許多日留滯。貽弊民邑。想亦不少。爾則待復命拿處之意。回諭。
정조 7년 · 목
以洪彥喆爲執義。李身晦爲司諫。兪岳柱爲掌令。尹㬦爲副修撰。李在簡爲右參贊。徐有隣爲內醫提調。鄭一祥爲戶曹判書。○敎曰。新除授戶曹判書鄭一祥牌招察任。又敎曰。戶曹判書待明朝。更爲牌招。
정조 7년 · 강
命高原郡守鄭景曾仍任。指一回啓。
정조 7년 · 목
敎曰。今日北伯狀啓回啓時。高原郡守鄭景曾仍任之請。無別白稟處。卽爲指一回啓之意。言于廟堂。
정조 7년 · 강
頒湖南五道京畿綸音。
정조 7년 · 목
敎曰。湖南綸音。白綿紙粧䌙件二十件。不粧五件。白紙不粧十五件內入。白綿紙粧䌙件。外奎章閣宙合樓西庫四處史庫弘文館政院堂后各藏一件。不粧白綿紙件四件。西庫所在昨年綸音册。與今年九月初七日五道綸音。二十二日京畿綸音合粧一册。以置閣上件。以同色紙加印。與今年兩度綸音。合粧於昨年閣上綸音册。不粧白綿紙件。提學金鍾秀兪彥鎬。直提學鄭志儉徐有防。待敎尹行任。原任提學李判府事右議政徐奉朝賀蔡濟恭黃景源。直提學鄭民始徐浩修沈念祖。直閣李秉模金憙金宇鎭徐鼎修金載瓚徐龍輔鄭東浚。待敎李崑秀。有司堂上徐有隣趙時俊。監印堂上沈有鎭。備局收議堂上朴祐源。入侍承旨趙興鎭李在學。注書李祖承各頒一件。備邊司戶曹亦頒一件。白紙件金奉朝賀領議政領府事徐判府事鄭判府事洪判府事領敦寧訓鍊大將具善復。御營大將李柱國。禁衛大將李敬懋。總戎使徐有大。有司堂上金華鎭。承旨沈豊之李得臣李邦榮洪秉瓉[纘:I-PERSON]。玉堂林濟遠李太亨。兼春秋金鳳顯金健修。檢書官朴齊家徐理修李德懋。外閣官柳煥德柳弘之。司卷全大重趙壽嶪。領籤李興潤各給一件。
정조 7년 · 강
命湖南綸音。本道人各頒一件。
정조 7년 · 목
敎曰。今番湖南綸音。本道人士宜令聞之。前承旨羅忠佐鄭枋奇彥鼎。前僉知林濟遠。正李身晦。前掌令李宇喆高益擎朴宗彥崔景岳鄭德弼金東稷。察訪柳匡天。前正言吳鼎源鄭福煥盧廷良。前司藝鄭德洙鄭重祿吳壽民。前縣監張顯慶。前察訪金觀欽李命龍羅學素。前縣監鄭宅臣宋文楫。前正郞鄭濡曺喜有。正郞李爗。前佐郞金憲球。前都事金鳳吉金宇海鄭珒。前令洪允五。前察訪崔昌國崔宇觀。正郞崔鎭夏。前都事宋益中。縣監宋重鉉。前正郞閔潤洙。前察訪盧彥邦。前判官牟景觀。前都事文躍淵。前縣監梁周翊金星甲。主簿李春馥。前都事李周顯。前典籍金光遇。前主簿洪致龍。前佐郞崔禧延文衡中。前主簿宋相殷。前令房允翼。主簿鄭良翰。司果李宗烈崔逵翰洪鳳周李燾。別檢金致光。權知副正字高宅謙宋文述尹持範高廷憲。奉事鄭繼忠。訓導文燦奎。前假注書朴暉。前中軍李慶麟。前郡守李弼胄。前同知朴良藎。營將高信謙。前僉使洪允中。府使金光運。虞候白鳳麟。前僉使金聲九。前五衛將李元萬。前營將林遇春。前五衛將鄭東勳。前僉使田景祥。忠壯衛將黃翼振。前虞候宋應休。前縣監姜膺煥。前郡守李汝忠。前僉使金夢說金泰身。前縣監金載厚崔宇七。前僉使韓翊株丁錫相。都事宋益休。前武兼金河益李汝節。前縣監金必澤。前武兼金㝡煥尹聖殷崔命守鄭忠翊。引儀金浩成。別檢金元甲。前主簿鄭宅柱。前縣監宋益彩。部將宋觀休。前主簿全世益吳舜煥。前別提姜廷一。前武兼孫錫圭等各頒一件之意。下諭于完伯處。職姓名不過從官案書下。此外文武出身或有遺漏人。添書頒給。形止狀聞。頒布之際。遐土人或不無遺落之弊。各別照察擧行之意。一體下諭。
정조 7년 · 강
命使行之貽弊列邑。各別嚴飭。
정조 7년 · 목
敎曰。以今畿甸民事。凡係困擾之端。無大無小。務從除免。實爲目下要道。高坡湍三邑。處在西關孔路。冠蓋交織。首尾相望。民邑受弊已。無可言。至如赴燕使行接應之費。尤當竭一邑之力。一猶難堪。旬月之內。三經使行。此則須有別般蘇弊救瘼之擧。以此意分付畿伯處。從便顧助。待開門形止。爲爲先具意見論理狀聞。且以使行言之。供饋等節。雖或省減。率歸名存實無。諸凡責出馬匹。調發民丁等。種種侵害之端。不一而足云。今番謝恩使及冬至方物所載幾馱。歲幣所入幾卜外。萬一有循習常年之例。雖一馱半卜。貽弊列邑。民事爲重。使事不暇顧。正使以下難免其責。亦當臨時以此條件添付下去御史廉察事目中。憑其勤慢處之。亦令廟堂行會該道伯。使卽嚴飭邑宰。無或犯科。仍以此備忘記。遣備郞傳諭于謝恩正使。而副使以下及冬至使臣處。則自本司各別嚴飭。
정조 7년 · 강
戶曹判書鄭一祥疏辭新除度支之任。賜例批。
정조 7년 · 강
召見承旨沈豊之。戶曹判書鄭一祥于誠正閣。
정조 7년 · 목
予曰。度支之任。誠難其人。今者特簡。予意不偶矣。卿曾爲本曹郞廳。善於職事。予所稔知。必能勝其任矣。一祥曰。臣本才疏識淺。過蒙拔擢。恐有僨誤之慮。深切惶懼矣。予曰。卿任郞官幾月乎。一祥曰。五朔矣。予曰。其時判堂誰也。一祥曰。金致仁尹東度李成中李益輔李思觀矣。予曰。卿之爲咸興判官。今幾年乎。一祥曰。十二年矣。予曰。卿今爲度支。知本曹弊瘼乎。一祥曰。近來貢市之弊。不一其端矣。予曰。未知其弊之何如耶。一祥曰。臣之此任屬耳。未能詳悉。而大抵人心不古。巧詐日滋。總察雖在於堂上。而責成則專係於郞廳矣。予曰。卿須着意審愼。若聲名損於治郡時。則此豈所望於卿者哉。予曰。禮判入侍。予曰。使行時支供米一款。每有弊。今有變通之道矣。徐有隣曰。今後別般區劃。可無弊矣。予曰。使行時刷馬。多加載之擧。此必爲弊矣。有隣曰。我朝銀貨極貴。故自多皮雜物載去之事矣。予曰。此則無弊乎。有隣曰。雜物紙扇。我國之素多者。雖多載。不必爲弊矣。予曰。銀子年來。比前稍勝云。然否。有隣曰。果爲稍勝矣。
정조 7년 · 강
遞執義洪文泳。司諫李昌漢。以李福徽爲執義。李濟萬爲司諫。姜演爲掌令。
정조 7년 · 목
敎曰。在外臺諫許遞。前望單子入之。待下批。以監試官卽爲牌招。又敎曰。新除授兩司。以試牌旣命牌招。其中罷散人。罰已行矣。竝敍用。
정조 7년 · 강
遞承旨鄭象仁。以吳大益代之。
정조 7년 · 목
敎曰。在外承旨許遞。今日政。以在京無故人備擬。又敎曰。前望單子入之。
정조 7년 · 강
遞咸鏡監司徐有寧。
정조 7년 · 목
備邊司啓言。咸鏡監司徐有寧。身病況重。至於撤巡還營。而俵災營賑。萬無擧行云。此時曠務爲悶。請今姑許遞。允之。敎以。卽爲議薦。
정조 7년 · 강
以李命植爲咸鏡監司。備薦也。
정조 7년 · 강
命高坡湍三邑顧助狀啓。區劃以聞。
정조 7년 · 목
因京畿監司沈頥之。高坡湍三邑。從便顧助狀啓。敎以。此非來頭援用之事。値此無前之歉。豈靳無例之擧。至於狀請中。他邑支供米。輸送三邑之請。未知其恰好。今日籌坐時。講究他般區劃之方。草記以聞。
정조 7년 · 강
司諫李濟萬避嫌乞遞。賜批。
정조 7년 · 목
避嫌略曰。臣罪由自作。跡涉欺隱。恭俟處分。聖度天大。罰止薄勘。間者臺評聲罪。旨意深緊。比非尋常。則慚恧惶縮。無面可顯。除命忽下。繼有牌召。飭敎截嚴。臣拚棄廉隅。冒沒出肅。臣之情勢。決無仍冒於臺次之望。請命遞斥。批以。勿辭。亦勿退待。
정조 7년 · 강
式年文科會試。進榜目。
정조 7년 · 강
命再明日常參。明日爲之。兼行次對。
정조 7년 · 강
命儒生殿講。以宣政殿爲之。
정조 7년 · 목
政院。以今十六日儒生殿講處所啓稟。有是命。
정조 7년 · 강
命式年武科殿試。依慶科殿試例爲之。
정조 7년 · 목
因兵曹式年武科殿試節目磨鍊草記。有是命。
정조 7년 · 강
命高原郡守鄭景曾仍任。
정조 7년 · 목
備邊司啓言。咸鏡監司徐有寧狀啓以爲。高原郡守鄭景曾。昨春賑政。實績已著。而瓜期將迫。民情願留。來頭賑政。不可付之生手。姑爲仍任爲請矣。依道臣狀請。限畢賑請仍任。允之。
정조 7년 · 강
命高湍坡三邑各邑空日米。限六十石劃付分俵。
정조 7년 · 목
備邊司啓言。京畿監司沈頥之狀啓中。他邑支供米輸送三邑之請。今日區劃草記事命下矣。高湍坡三邑。處在兩西孔路。又値今年荐荒。使客供臆之弊。有倍常歲。從便顧助之命。寔出於拔例軫恤之意。其在對揚之道。固當不拘常格。而道臣所請山邑之送助。旣涉苟艱。儲置之劃給。亦關事面。俱難許施。本道各邑所在空日米。卽守令遞易時。廩餘會錄。而別無關係於京外經用。就此名色中。限六十石。劃付道臣。請使之參量分俵於三邑。允之。
정조 7년 · 강
命湖南綸音畢印頒布形止狀聞。湖西停退代捧等事。着意事嚴飭。
정조 7년 · 목
敎曰。湖南所下綸音。果已畢印。頒布列邑乎。必須一一曉諭。使大小民人。洞然知此面停退之爲幾分。彼里代捧之爲幾許然後。吏可以不售奸。民得以蒙實惠。以此意自廟堂。卽爲行會于湖南伯處。擧行形止。使之詳細狀聞。至於湖西。雖無綸音頒下之事。凡係停退代捧等事。與湖南無甚異同。曉諭民間。亦果着意爲之乎否。亦令廟堂。嚴飭湖西伯處。繡衣亦令抄啓。此等事。無非當探之端。與其從後犯科。曷若預先董飭。竝以此意。兩道道臣處。各別嚴飭。
정조 7년 · 강
命禁御兩營五道上番軍停番。
정조 7년 · 목
敎曰。以今諸道歉荒。一切擾民之政。姑且置之。實爲目下要務。禁御兩營上番軍裹糧治裝。去留俱妨。來朔當次爲何道。而皆其稍實邑乎。雖曰稍實邑。而畿甸關東兩湖。則毋論三等邑。竝不宜徵番。至於嶺南尤甚之次邑。民事遑汲。殆無異於右四道。自廟堂分付五道監司處。嶺南則只尤甚邑之次邑停番。餘則竝姑停番。如是則上番當來之軍。只有嶺南海西二道。果無限前疊立之弊乎。問于該營。嶺海一體停番當否。各自其營論理報來。仍卽枚擧報辭。指一草記。
정조 7년 · 강
命原伯災結狀請。斯速登聞。
정조 7년 · 목
敎曰。原伯辭朝有日。想已到界。災結狀請。必須斯速爲之。俾無許久遲延之弊。其他民事之可以陳聞者。隨聞見劃卽登聞事。自廟堂措辭分付。
정조 7년 · 강
命東所衛將李弘遂分揀。
정조 7년 · 강
命殺獄罪人崔太永酌放。金之迫金等獄事。更考啓聞。